
	Παρουσίαση του βιβλίου
του Βάσου Κωνσταντίνου

Τα Δημαρχιακά

Η Λεμεσός

Χθες και Σήμερα

στο Σπίτι της Κύπρου

Την Πέμπτη 18 Ιανουαρίου 2018 πραγματοποιήθηκε στο Σπίτι της Κύπρου η παρουσίαση του βιβλίου του Βάσου Κωνσταντίνου Τα Δημαρχιακά Η Λεμεσός Χθες και Σήμερα.
Τον Βάσο Κωνσταντίνου, τους ομιλητές και τους παρευρισκομένους καλωσόρισε η Μορφωτικός Σύμβουλος κ. Μαρία Παναγίδου και στη συνέχεια απηύθυνε χαιρετισμό ο Πρέσβης της Κυπριακής Δημοκρατίας κ. Κυριάκος Κενεβέζος ο οποίος επεσήμανε ότι το βιβλίο αποτελεί πολύτιμη πηγή άντλησης ιστορικών πληροφοριών και καταγραφών με πλούσιο φωτογραφικό υλικό και ευχήθηκε στον Βάσο Κωνσταντίνου να είναι πάντα δημιουργικός και δραστήριος.
Τον τόμο παρουσίασαν ο Ομότιμος Καθηγητής Αρχαίας Ελληνικής Φιλολογίας του Εθνικού και Καποδιστριακού Πανεπιστημίου Αθηνών, κ. Ανδρέας Βοσκός και ο Καθηγητής, τ. Επιθεωρητής Φιλολογικών Μαθημάτων, μελετητής, συγγραφέας κ. Γιώργος Κιτρομηλίδης.

Ο κ. Βοσκός παραθέτοντας χαρακτηριστικά αποσπάσματα από τις έξι ενότητες του βιβλίου, παρουσίασε με αναλυτικό τρόπο τη βασική δομή και έδωσε μια ολοκληρωμένη εικόνα του περιεχομένου του βιβλίου. Ολοκληρώνοντας συνεχάρη θερμά τον Βάσο Κωνσταντίνου για την αξιόλογη συμβολή του στη συντήρηση και προώθηση της πλούσιας πολιτιστικής κληρονομιάς της Κύπρου και του ευχήθηκε να συνεχίσει απρόσκοπτα τη δημιουργική του πορεία.
Ο κ. Κιτρομηλίδης, επιμελητής της έκδοσης, μαθητής, συνάδελφος και συγγραφέας του συγγραφέα ,αναφέρθηκε στους στενούς δεσμούς και την άριστη συνεργασία τους. «Ο Βάσος Κωνσταντίνου δίνει έντονη την πνευματική παρουσία του σε πολλούς τομείς» τόνισε ο ομιλητής. Αναφερόμενος στην έκδοση, την πορεία της οποίας παρακολούθησε από κοντά, επεσήμανε ότι «είναι έργο ζωής, αποτέλεσμα σκληρής, πολύμηνης, εντατικής εργασίας, με μελέτη, έρευνα και συνεντεύξεις». 
Στην αντιφώνησή του ο Βάσος Κωνσταντίνου ευχαρίστησε θερμά όλους όσοι συνετέλεσαν στην ολοκλήρωση της έκδοσης καθώς και στην παρουσίαση του βιβλίου Μίλησε για την περιπέτεια συγγραφής του βιβλίου, για τη σύνδεση και  τους δεσμούς του με τη Λεμεσό εξιστορώντας προσωπικά βιώματα και γεγονότα. Με τη συνοδεία στο πιάνο του μουσικού Λεοντή Γεωργίου τραγούδησε με χαρακτηριστικό τρόπο μερικά τραγούδια των άπλυτων των χορωδιών των κομμάτων.
Ακολούθησε σύντομο μουσικό πρόγραμμα με τον Βάσο Κωνσταντίνου στο τραγούδι και τον Λεόντιο Γεωργίου στο πιάνο με κυπριακά και παλιά ελληνικά τραγούδια.
Η εκδήλωση πραγματοποιήθηκε με τη στήριξη των Πολιτιστικών Υπηρεσιών 

του Υπουργείου Παιδείας και Πολιτισμού της Κύπρου.

